b"\n_START_ARTICLE_\nAcreditaci\xc3\xb3 de recerca avan\xc3\xa7ada\n_START_PARAGRAPH_\nL'Acreditaci\xc3\xb3 de recerca avan\xc3\xa7ada \xc3\xa9s una certificaci\xc3\xb3 que emet l'Ag\xc3\xa8ncia per a la Qualitat del Sistema Universitari de Catalunya (AQU) per a recon\xc3\xa8ixer l'assoliment d'un nivell d'excel\xc2\xb7l\xc3\xa8ncia en recerca a Catalunya que permeti al qui l'obt\xc3\xa9 d'accedir a processos selectius per a places de la categoria de professor catedr\xc3\xa0tic contractat laboral en la seva \xc3\xa0rea de coneixement en universitats catalanes. \xc3\x89s el nivell d'acreditaci\xc3\xb3 m\xc3\xa9s alt, immediatament superior a l'Acreditaci\xc3\xb3 de recerca._NEWLINE_Per a l'emissi\xc3\xb3 de l'acreditaci\xc3\xb3 de recerca avan\xc3\xa7ada, la comissi\xc3\xb3 per a l'acreditaci\xc3\xb3 de la recerca avan\xc3\xa7ada avalua l'activitat d'investigaci\xc3\xb3 duta a terme fins a l'actualitat i l'activitat en formaci\xc3\xb3, desenvolupament, gesti\xc3\xb3 i administraci\xc3\xb3 de la recerca i altres m\xc3\xa8rits en general. Es t\xc3\xa9 en compte la temporalitat de la tasca cient\xc3\xadfica desenvolupada i, en especial, la traject\xc3\xb2ria dels darrers deu anys. Els apartats b\xc3\xa0sics d'avaluaci\xc3\xb3 i els criteris per a cadascun d'ells s\xc3\xb3n la traject\xc3\xb2ria cient\xc3\xadfica, les publicacions en revistes indexades internacionals i llibres si s'escau, la transfer\xc3\xa8ncia dels resultats de recerca alhora que la direcci\xc3\xb3 i participaci\xc3\xb3 en projectes d'investigaci\xc3\xb3 en convocat\xc3\xb2ries competitives, tant de les administracions p\xc3\xbabliques (europees, estatals, auton\xc3\xb2miques) com del sector privat (fundacions, empreses, etc.). Es valoren els resultats i l'impacte en l'\xc3\xa0mbit corresponent. Es valora particularment, i d'acord amb l'\xc3\xa0mbit d'especialitzaci\xc3\xb3, el nombre i la rellev\xc3\xa0ncia dels projectes en els quals el sol\xc2\xb7licitant hagi participat. En aquest sentit, es requereix haver participat almenys en un projecte de recerca competitiu i haver dirigit dues tesis doctorals. Tamb\xc3\xa9 es valora el grau de lideratge i la iniciativa a l'hora de generar nous projectes."